Illum il-Kunsill qabel dwar il-pożizzjoni tiegħu (approċċ ġenerali) għall-istabbiliment ta' Awtorità Ewropea tax-Xogħol (AEX). L-għan ta' dan il-korp il-ġdid hu li jappoġġa lill-istati membri fl-implimentazzjoni tal-leġislazzjoni tal-UE fl-oqsma tal-mobbiltà transfruntiera tal-forza tax-xogħol u tal-koordinazzjoni transfruntiera tas-sigurtà soċjali, inkluż il-moviment liberu tal-ħaddiema, l-istazzjonar ta' ħaddiema u s-servizzi mobbli ħafna. Fil-qbil dwar il-pożizzjoni tiegħu, il-Kunsill jipproponi li għandu jintuża t-titlu "Aġenzija Ewropea tax-Xogħol" minflok "Awtorità Ewropea tax-Xogħol". L-AEX ser tgħin lill-impjegati u lil min iħaddem biex jittrattaw aktar faċilment l-aspetti kumplessi tal-mobbiltà transfruntiera tal-forza tax-xogħol. Ser tgħin ukoll lill-amministrazzjonijiet nazzjonali jikkoordinaw aħjar l-applikazzjoni tal-leġislazzjoni tal-Unjoni. Beate Hartinger-Klein, Ministru Federali għax-Xogħol, Affarijiet Soċjali, Saħħa u Protezzjoni tal-Konsumatur tal-Awstrija. Il-kompiti tal-AEX, kif speċifikati fil-pożizzjoni tal-Kunsill, ser ikunu limitati għall-appoġġ tal-istati membri fl-implimentazzjoni tal-atti rilevanti eżistenti tal-Unjoni. L-istati membri ser jieħdu sehem fil-biċċa l-kbira tal-attivitajiet tal-AEX fuq bażi volontarja. Dawn l-attivitajiet jinkludu: faċilitazzjoni tal-aċċess għal informazzjoni dwar drittijiet u obbligi f'każijiet ta' mobbiltà transfruntiera għall-impjegati, għal min iħaddem u għall-amministrazzjonijiet nazzjonali; appoġġ għall-koordinazzjoni bejn l-istati membri fl-infurzar transfruntier tal-liġijiet rilevanti tal-Unjoni, inkluż faċilitazzjoni ta' spezzjonijiet miftiehma u konġunti; medjazzjoni bejn l-awtoritajiet tal-istati membri sabiex jissolva tilwim transfruntier; faċilitazzjoni tal-kooperazzjoni bejn i-partijiet ikkonċernati rilevanti tal-Unjoni u dawk nazzjonali sabiex jinstabu soluzzjonijiet f'każ ta' problemi fis-suq tax-xogħol; appoġġ għall-kooperazzjoni bejn l-istati membri fl-indirizzar ta' xogħol mhux iddikjarat. L-AEX ser tiġbor flimkien il-kompiti tekniċi u operattivi ta' diversi korpi eżistenti tal-UE (l-Uffiċċju Ewropew għall-Koordinazzjoni tal-EURES, il-Kumitat Tekniku dwar il-Libertà ta' Moviment għall-Ħaddiema, il-Kumitat ta' Esperti dwar l-Istazzjonar tal-Ħaddiema u l-Pjattaforma Ewropea li Tittratta x-Xogħol mhux Iddikjarat). Dawn il-korpi ser ikomplu jeżistu wara d-dħul fis-seħħ tar-regolament sa meta tkun operattiva għalkollox l-AEX. L-għan huwa l-istabbiliment ta' struttura permanenti biex jinkisbu riżultati aħjar u aktar effiċjenti mibnija fuq kooperazzjoni msaħħa. Is-sede tal-AEX ser tiġi deċiża bi qbil komuni bejn ir-rappreżentanti tal-istati membri. Il-passi li jmiss Il-qbil li ntlaħaq mill-Kunsill ser iservi bħala l-bażi għan-negozjati mal-Parlament Ewropew. Il-proposta għal regolament li jistabbilixxi Awtorità Ewropea tax-Xogħol Il-proposta tal-Kummissjoni Ewropea Ara l-paġna tal-laqgħa